РЕПУБЛИКА СРБИЈА

НАРОДНА СКУПШТИНА

Одбор за рад, социјална питања,

друштвену укљученост

и смањење сиромаштва

18 Број: 06-2/310-12

05. децембар 2012. године

Б е о г р а д

З А П И С Н И К

10. СЕДНИЦЕ ОДБОРА ЗА РАД, СОЦИЈАЛНА ПИТАЊА,

ДРУШТВЕНУ УКЉУЧЕНОСТ И СМАЊЕЊЕ СИРОМАШТВА,

ОДРЖАНЕ 04. ДЕЦЕМБРА 2012. ГОДИНЕ

 Седница је почела у 14, 10 часова.

 Седницом је председавала Милица Дроњак, председница Одбора.

 Седници су присуствовали чланови Одбора: Нинослав Гирић, Миланка Јевтовић Вукојичић, Александар Радојевић, Љиљана Лучић, Славица Савељић, Мирослав Маркићевић, Иван Бауер и Саша Дујовић, као и заменици одсутних чланова: Миодраг Линта (Љиљана Миладиновић) и Милетић Михајловић (Мирјана Драгаш).

 Седници нису присуствовали чланови Одбора: Ранка Савић, Јована Јоксимовић, Сања Чековић, Душица Морчев, Александар Пејчић, као ни њихови заменици.

 Седници је присуствовала и Весна Јовицки, народна посланица – заменица члана.

 Седници су присуствовали: Томас Кели, директор Националног демократског института у Србији са сарадницом Јеленом Аврамовић, Јелена Котевић и Татјана Пријић из Министарства рада, запошљавања и социјалне политике, Гордана Рајков, председница Центра за самостални живот особа с инвалидитетом Србије, Радоје Кујовић, секретар Савеза глувих и наглувих Србије, Драгиша Дробњак, секретар Савеза слепих Србије, Золтан Молдваи, председник и Стеван Марков потпредседник Савеза ампутираца Србије, Божидар Цекић, председник Савеза инвалида рада Србије, Жељко Илић, консултант Форума младих с инвалидитетом, Иванка Јовановић, извршна директорка и Светлана Влаховић, потпредседница Националне организације особа с инвалидитетом, Лепојка Митановски, председница НВО „Из круга“, Дамјан Татић, члан Комитета Уједињених нација за права особа с инвалидитетом и Бојана Бего и Радош Керевица из Центра за развој инклузивног друштва.

 Седница је сазвана са дневним редом

 **Унапређење положаја особа са инвалидитетом у светлу предстојећих законодавних активности – а поводом 3. децембра, Светског дана за права особа са инвалидитетом**.

 Отварајући свечану седницу председница Одбора је подсетила да се овом приликом обележава 3. децембар, Светски дан за права особа с инвалидитетом, који је установљен пре 20 година - 1992. године од стране Генералне скупштине УН. Истакла је да се широм света овај дан симболично посвећује настојањима да се унапреди положај особа с инвалидитетом и омогући њихово пуно учешће у политичком, економском, друштвеном и културном животу заједница у којима живе. Сваке године овај дан има своју посебну тему, а ове године тема је „Уклањање препрека ради стварања инклузивног и приступачног друштва за све“. Нагласила је да је Одбор овај дан, на сличан начин, почео да обележава још 2007. године, увек уз учешће народних посланика, представника надлежних државних органа и организација, међународних партнера и представника организација особа са инвалидитетом, било у форми округлог стола, јавног слушања или свечане седнице Одбора.

 Говорећи о великом броју особа с инвалидитетом које живе на граници или испод линије сиромаштва (скоро 70%), истакла је да је дужност свакога од нас да заштитимо људска права и достојанство особа с инвалидитетом које је додатно угрожено сиромаштвом. Процене су Светске здравствене организације да између 10 и 15% људи у популацији има неки облик инвалидности, што значи да их је у Србији 700.000 и више. И поред значајног напора који је држава учинила на успостављању правног оквира за унапређење положаја особа с инвалидитетом, у периоду од 2004. до 2012. године, доношењем низа важних закона (почев од Закона за спречевање дискриминације особа са инвалидитетом, Закона о професионалној рехабилитацији и запошљавању особа са инвалидитетом, Закона о ратификацији Конвенције о правима особа са инвалидитетом УН 2009. године до Закона о социјалној заштити), ове особе као грађани имају мало приступа институцијама, органима власти и процесима доношења одлука, што резултира њиховом немогућношћу да утичу на сопствени живот, чиме се директно угрожавају њихова људска права и њихово основно достојанство. Препреке су бројне, од архитектонских баријера (неприступачности јавним установама, школама, јавном превозу, центрима за социјални рад), преко недостатка социјалних услуга подршке, до запошљавања. У том смислу су особе са инвалидитетом и даље дискриминисане. Сматра да је један од главних разлога за то – неспровођење, односно непотпуна примена важећих законских одредби, те је зато потребно донети додатне конкретније механизме и мере државе, како би се побољшала примена закона и омогућило елиминисање постојећих узрока дискриминације. Истакла је да је ову чињеницу препознао и Заштитник грађана у Годишњем извештају за 2011. годину, те је предложио интензивирање мера ванинституционалне заштите.

 Што се тиче предстојећих законодавних активности у вези са положајем особа с инвалидитетом, председница је навела да предстоји доношење Закона о социјалном предузетништву, Закона о употреби знаковног језика, измена Закона о професионалној рехабилитацији и запошљавању особа с инвалидитетом, Закона о јавним набавкама и Закона о основном и средњем образовању. Такође, неопходно је донети и подзаконске акте за спровођење Закона о социјалној заштити, који тек треба да створе могућност за организовање социјалних услуга подршке у локалној заједници, ради школовања и запошљавања особа с инвалидитетом, како би они постали друштвено ангажовани и живели као остали грађани.

 Обраћајући се народним посланицима испред Министарства Јелена Котевић је рекла да је ове године Министарство у Палати Србије организовало округли сто са темом „У сусрет усвајању закона о употреби знаковног језика“. Говорећи о активностима које је Сектор за заштиту особа с инвалидитетом, у претходних годину дана предузео на пољу унапређења положаја особа с инвалидитетом, најпре се осврнула на законодавне активности. Поред рада на имплементацији прописа које је и председница Одбора навела – Закона о спречавању дискриминације особа с инвалидитетом, Стратегије унапређења положаја особа с инвалидитетом, као и Конвенције о правима особа с инвалидитетом, која је 2009. године, када је ратификована у Парламенту, постала саставни део унутрашњег права, Министарство је заједно са својим партнерима, представницима организација особа с инвалидитетом, учествовало и у другим активностима, као нпр. у изради Иницијелног извештаја о примени Конвенције УН о правима особа с инвалидитетом. Поред тога, заједно са представницима Тима за смањење сиромаштва, урађена је анализа спровођења Стратегије за унапређење положаја ОСИ, за период 2007-2012. година. У области усаглашавања домаћих прописа са прописима ЕУ, у циљу осигурања несметаног кретања особа с инвалидитетом и права на коришћење паркинг простора, кроз пилот пројекат уведена је јединствена паркинг налепница, у складу са стандардима ЕУ, која је званично почела да важи 1. јануара 2012. године. Основни циљ је био решавање проблема са којима су се сусретале ове особе које користе путничко возило, односно, немогућности да са једном истом налепницом паркирају возило на територији више јединица локалне самоуправе. Такође урaђена je база података за израду повластица за јавни превоз за особе с инвалидитетом и њихове пратиоце. У сарадњи са партнерима из Савеза глувих и наглувих Србије завршена је радна верзија закона о употреби знаковног језика, која ће ускоро бити на јавној расправи. У оквиру услуга које Министарство већ дуги низ година подржава на локалном нивоу, као и финансијске подршке која се локалним удружењима пружа за спровођење ових услуга, обезбеђена је имплементација овог закона и пре него што је ступио на снагу, финансирањем рада 40 канцеларија за знаковне преводиоце. Кад је реч о партнерском односу и сарадњи с организацијама ОСИ, један од основних циљева Сектора за заштиту ОСИ јесте управо развој ове сарадње, тако да су и ове године, као и претходних, приликом расписивања свих конкурса за подношење предлога пројеката у циљу унапређења њиховог положаја, приоритети утврђивани заједно са представницима Националне организације ОСИ. Урађено је много и на уклањању архитектонских баријера, односно постављене су рампе на установе од јавног значаја и друге објекте од општег интереса у девет градова у Србији, а извршена је и адаптација објеката у 19 градова, како би се просторије удружења особа са инвалидитетом прилагодиле њиховим потребама. Ове године се завршава пројекат ДИЛС – пружање унапређених услуга на локалном нивоу, који је реализован средствима одобреним на основу споразума о зајму, закљученом у 2009. години између Међународне банке за обнову и развој и Републике Србије. Основни циљ овог пројекта је био да након истека имплементације, допринесе увођењу нових услуга и активности који се финансирају из буџета РС и значајном подизању квалитета постојећих. Значајно су унапређени и капацитети организација и удружења ОСИ, кроз едукацију у припреми предлога пројеката, као и упознавањем са стратешким правцима Министарства у подршци развоја локалних услуга. Побољшане су и услуге које се односе на превенцију институционализације и деинституционализације, нарочито пројекти становања уз подршку за особе с инвалидитетом, као и пројекти финансирања дневних боравака за ове особе. С тим у складу од 2006. године за 24% смањен је број корисника на трајном смештају у некој од установа социјалне заштите. Кад је реч о плановима Министарства и активностима Сектора за заштиту ОСИ у наредном периоду, међу најзначајнијим је, као што је већ речено, усвајање закона о употреби знаковног језика, као и израда закона о евиденцијама, што ће створити предуслов за израду јединствене базе података. Доста се очекује и од резултата наредног пописа становништва, а приликом последњег су, заједно са Републичким заводом за статистику, уведена и два посебна питања која су се односила на инвалидност чланова домаћинства, па ће се укрштањем свих података добити прецизнији подаци о броју особа с инвалидитетом, по типу инвалидности и о условима у којима живе. Поред наведеног, у плану је и усвајање закона о ограничењу и заштити појединих права и слобода, а односи се на осетљиво питање потпуног лишавања пословне способности. Министарство ће пружити подршку свим организацијама ОСИ које буду заинтересоване за оснивање социјалног предузећа, а већ је при крају поступак израде закона о социјалном предузетништву и запошљавању у социјалним предузећима, који ће се једним делом односити на особе с инвалидитетом.

 Томас Кели је изразио задовољство због чињенице да организације особа са инвалидитетом сарађују са Министарством и Народном скупштином на унапређењу положаја ових особа. Циљ НДИ у Србији јесте повезивање грађана са њиховим представницима у парламенту. Поменуо је Гордану Рајков као особу са којом НДИ већ дуже времена сарађује и чије иницијативе стално доприносе даљој борби и едукацији у овој области.

 Јелена Аврамовић је истакла да је циљ рада НДИ у Србији, између осталог и подстицање расправе о питањима у вези са положајем особа са инвалидитетом у оквиру Народне скупштине и у сарадњи са одбором, а ради унапређења њиховог положаја, уз евентуално образовање неформалне групе за питања ОСИ, како би организације које се баве овим питањима лакше могле да учествују у изради законских прописа којима се регулише ова област.

 У дискусији су учествовали: Гордана Рајков, Иванка Јовановић, Радоје Кујовић, Божидар Цекић, Золтан Молдваи, Милица Дроњак, Татјана Пријић, Драгиша Дробњак, Дамјан Татић, Иван Бауер, Миланка Јевтовић Вукојичић, Љиљана Лучић, Светлана Влаховић, Славица Савељић и Мирослав Маркићевић.

 Гордана Рајков је захвалила председници Одбора на разумевању које је показала према иницијативи да се свечаном седницом обележи Светски дан за права ОСИ. јер је за представнике ових организација веома значајно остваривање непосредног контакта са посланицима. Рекла је да је у претходних пет година сарадње између организација ОСИ и Парламента, покушавала да се бави овим питањима у својству народног посланика. Међутим, истакла је и то да у актуелном скупштинском сазиву особе са инвалидитетом немају свог директног представника, као што ни на листама политичких партија на парламентарним изборима није било представника ове популације. Центар за самостални живот ОСИ, заједно са Националном организацијом ОСИ, за наредну годину планира пројекат, за који се нада да ће добити средства од ЕУ, а који би омогућио више рада са посланицима, у виду сусрета и договора.

 Иванка Јовановић је истакла да су се представници различитих организација особа с инвалидтетом пре шест година удружили у Националну организацију ОСИ Србије, како би заједничким снагама и у партнерству са државом, радили на унапређењу положаја особа са инвалидитетом и остваривању заједничких интереса и потреба. Сматра да је важно наставити одржавање традиције обележавања овог дана у Скупштини, будући да се питање инвалидитета већ годинама посматра као питање људских права, те да се њиме мора бавити мултисекторски и мултидисциплинарно, што подразумева сарадњу са државом, укључујући све нивое власти, до локалних самоуправа, али пре свега са Народном скупштином, као највишим законодавним органом. Рекла је да ове организације очекују да их Народна скупштина, кроз различите видове сарадње, подржи у примени и реализацији донетих закона, јер је њихова недовољна примена управо један од разлога за дискриминацију и искљученост из многих сегмената друштвеног живота. Нагласила је значај Закона о социјалној заштити за ову популацију, али је такође указала и на потребу доношења подзаконских актата за његову потпуну примену. Осим тога, од Скупштине очекују подршку и у доношењу нових прописа. Наиме, организације ОСИ сматрају да би било неопходно донети закон о организацијама особа са инвалидитетом, иако постоји општи закон о удружењима грађана, јер исти не регулише у довољној мери сва питања која су од значаја за рад инвалидских организација. Нагласила је да ове организације за чланове имају особе са различитим потребама, да поједина права остварују кроз различите прописе, међутим много је оних права која су специфична само за ову групу људи, што је један од арумената за доношење посебног закона. Ово би омогућило и јасније критеријуме и начине финансирања, чиме би била обезбеђена одрживост ових организација, а такође би јасније биле прописане њихове обавезе према држави и у вези са чланством. Очекују да ће рад на овом закону бити заједнички и да ће се Србија у што скорије време наћи у реду земаља које већ имају овакав пропис.

 Радоје Кујовић је рекао да Савез глувих и наглувих Србије наредне године обележава 70 година свог постојања. Похвалио је традицију обележавања овог дана у Народној скупштини и истакао да је сарадња организације коју представља са ресорним министарством врло добра, што показује и најављено доношење закона о употреби знаковног језика. Позвао је и чланове Одбора на учешће у јавној расправи и замолио за подршку закону, кад он уђе у скупштинску процедуру. Међутим, истакао је и да ова организација нема развијену сарадњу са осталим ресорним министарствима, посебно у погледу примене одређених закона нпр. у области образовања, здравља итд. Осим тога, рекао је да би било добро кад би и глувим лицима било омогућено праћење скупштинских заседања путем ТВ пријемника, ако не у целости, макар делова са конференција за штампу.

 Божидар Цекић је рекао да је у последње време доста рађено на изради прописа за категорију лица која припадају инвалидима рада. Нагласио је неопходност контроле спровођења закона у пракси. Навео је као веома значајно то што су чланови ове организације на различитим округлим столовима успешно информисани о својим правима, и то захваљујући конкурсима које је организовало Министарство, на којима су за своје пројекте добијали средства. Као један од важнијих прописа у овој области, истакао је Закон о професионалној рехабилитацији и запошљавању особа са инвалидитетом. Сматра да је закон веома добар, али да се у пракси често дешава да послодавци нису вољни да запосле особу са инвалидитетом. Стога сматра да би новцем добијеним од казни које послодавци плаћају због неиспуњавања обавезе запошљавања, могло да се помогне организацијама особа са инвалидитетом. Такође замолио је за подршку Одбора и у будућности приликом доношења закона из ове области.

 Золтан Молдваи је рекао да је Савез ампутираца млада организација у оквиру Националне организације ОСИ, али да се број ампутираних особа у Србији свакодневно повећава. Истакао је да би било добро да данашњој седници присуствује и ресорни министар, како би представници организација особа с инвалидитетом могли у директном контакту да изнесу своје виђење ситуације у овој области. Похвалио је управу Града Суботице која ради на увођењу специјалистичких стоматолошких и гинеколошких ординација, приступачних за особе са инвалидитетом и рекао да би и друге локалне самоуправе, у оквиру својих надлежности, могле да учине нешто за ову категорију људи.

 Татјана Пријић је рекла да је похвално што представници организација особа са инвалидитетом желе контакт са министром, али с обзиром на то да због бројних обавеза министар данас није био у могућности да присуствује седници, присутне представнице Министарства ће се постарати да све што је на седници речено, буде пренето и министру.

 Драгиша Дробњак је похвалио иницијативу Одбора за организовање седница поводом обележавања 3. децембра, али је истакао да би ову идеју можда требало проширити и на остале скупштинске одборе, будући да су организације особа са инвалидитетом заинтересоване и за активности министарства образовања, здравља, културе итд, те би било добро да имају прилике да чују шта је у овим областима урађено кад су у питању особе са инвалидитетом. Кад је реч о категоризацији ових особа, рекао је да је начин на који се она код нас врши у свету увелико превазиђен и да се на том пољу већ деценијама нису десиле никакве промене. Сматра да би изменама и допунама закона, ову област требало унапредити, у складу са развојем медицине, технологије, права (посебно на начин на који је то уређено у земљама ЕУ), како би се дошло до праведније и реалније друштвене подршке особама са инвалидитетом.

 Дамјан Татић се скупу обратио у својству члана Комитета УН, који представља једно од десет тела УН надлежно за праћење спровођења Конвенције о правима особа са инвалидитетом. Изразио је захвалност за оно што је у претходном периоду урађено на унапређењу положаја особа са инвалидитетом (донет је и велики број прописа, почев од оних намењених само овим особама, али и општих у којима се налазе одговарајуће одредбе које се односе и на њих). Говорећи о једном од основних предуслова за самосталан живот особа с инвалидитетом, осврнуо се на „приступачност“. Рекао је да су у плану измене и допуне Закона о изградњи и планирању, који је усвојен 2009. године, а да је већ закон из 2006. године садржао одредбе о обавезности стандарда приступачности. Татић је навео да и у овој области постоји јаз између слова закона и онога што се примењује у пракси. Наиме, у време кад је закон доношен, Национална организација ОСИ је припремила амандман којим се изричито бранило да нови објекат добије грађевинску и употребну дозволу, уколико не постоји доказ о поштовању стандарда приступачности. Међутим, тад су у Министарству тврдили да ће ово бити уређено подзаконским актом, док се сад, након доношења подзаконског акта који уређује ову област, тврди да није дозвољено уређивати материју која је већ уређена законом, нити је могуће прописати мониторинг шири од већ прописаног. Стога је Национална организација ступила у преговоре са Министарством да се или кроз правилнике, или приликом предстојећих измена закона, уреде сви аспекти приступачности. Приступачност подразумева и доступност информацијама и комуникацију, па је у том смислу Национална организација ступила у контакт са Министарством културе и информисања, које припрема сет нових закона из области јавног информисања и већ су припремљене радне верзије предлога у погледу гарантовања доступности информацијама. Рекао је да ове организације очекују од Народне скупштине да сарадња, која је обележавањем овог дана већ постала традиционална, буде настављена и наредних година, као и да посланици својим деловањем допринесу да особе са инвалидитетом престану да буду невидљиве, што је последњих година делимично већ и постигнуто.

 Иван Бауер је поводом захтева глувих и наглувих особа да буду боље информисане рекао да тренутно не постоје услови да јавни сервис обезбеди преводиоца за знаковни језик за преносе скупштинских заседања. Међутим, предложио је да Одбор покрене иницијативу да РТС направи специјалну емисију која би била емитована на крају скупштинског дана и у којој би било сажето пренето све о чему је у току радног дана било речи. Рекао је да ово није новина и да државне телевизије појединих земаља већ имају овакве емисије. Сматра да би оваква иницијатива требало да буде подржана, а тиме би био учињен први корак, те би глуве и наглуве особе за почетак биле информисане макар о најважнијим дешавањима током скуштинских заседања.

 Миланка Јевтовић Вукојичић је изразила задовољство поводом чињенице да су особе са инвалидитетом последњих година коначно постале „видљиве“. Највећу заслугу за то и за пружање подршке особама с инвалидитетом приписује Министарству рада, запошљавања и социјалне политике, најпре због доношења релевантних прописа. Међутим, такође сматра да би Министарство више пажње требало да посвети доношењу подзаконских аката. Сложила се да су у смислу подршке особама с инвалидитетом, подједнако важни и системи здравља, образовања, пензијско-инвалидксог осигурања итд, односно да права подршка и помоћ подразумевају умреженост свих система, а такође је неоходан и адекватан партнерски однос. Подржала је малопре поменуту иницијативу Ивана Бауера и рекла да ће се као народни посланик заузети за одрживост организација особа с инвалидитетом, као и за обезбеђивање више средстава у буџету за њихов рад.

 Љиљана Лучић је рекла да такође дели осећање да је партнерским односом, у претходних десетак година, много тога урађено на подршци особама са инвалидитетом. Сматра да је кључни тренутак (око 2000. године) био напуштање превазиђеног концепта посматрања ових особа искључиво кроз призму здравства, односно базирањем политика на концепту људских права и друштвене укључености. Ово наравно не значи да се не треба фокусирати и на проблеме који су и даље видљиви, од којих су неки резултат преамбициозних закона и решења која још увек не одговарају материјалним могућностима земље, а са друге стране, и даље предстоји велики посао који се односи на даљу сензибилизацију различитих нивоа власти који се налазе у ланцу одговорности. Сматра да локалне самоуправе имају велику улогу, те да их треба и охрабрити, али им и финансијски помоћи у реализацији свгј дела одговорности на унапређењу положаја особа са инвалидитетом. Међутим, осим материјалног аспекта, такође је истакла као објективно приметан недостатак подзаконских аката. Сматра да је један од разлога за то што напредак није већи недостатак интерресорне сарадње, што не захтева велика средства, већ боље повезивање. Мишљења је да се породицама које имају особе са инвалидитетом треба обезбедити додатне мере подршке, нарочито сад у економској кризи и при паду животног стандарда. Нажалост, према речима Љиљане Лучић у буџету за наредну годину нису обезбеђена средства за ове сврхе, односно нема нових програма и мера, те претпостваља да у 2013. години не треба ни очекивати било какав нови облик подршке за ову категорију људи.

 Светлана Влаховић је замолила за подршку иницијативама које се односе на све категорије инвалидитета, а посебно је издвојила иницијативе које у већој мери помажу биолошким породицама, будући да недостају материјална давања и финансијска подршка у довољној мери. Истакла је да повремено долази до незадовољства биолошких родитеља због медијског афирмисања хранитељских породица. Сматра да се већим улагањима у биолошке породице, квалитет њиховог живота подиже дугорочно, било да је у питању дете или одрасла особа с инвалидитетом, а утиче се и на превенцију неких других проблема, између осталог и на превенцију већег притиска на социјална давања и установе. Осим тога, више пажње би требало посветити иницијативама које утичу на развијање политике заштите деце у Србији. Истакла је да је насиље над особама са инвалидитетом, од деце до старијих особа, врло мало истражена област, а свакако није превенирана. За ово недостају механизми, нарочито тела за превенцију и праћење права детета, те би требало више пажње посветити формирању оваквих тела и на националном и на локалном нивоу.

 Славица Савељић је похвалила излагање представника Министарства из Сектора за заштиту особа с инвалидитетом, рекавши да је кроз сажето излагање добијено доста прецизних података о активностима Министарства у овој области. Такође је похвалила добру сарадњу Сектора, не само са организацијама особа са инвалидитетом, већ и са јединицама локалних самоуправа, из чега су произашли видљиви резултати. Као значајно за добре резултате је истакла и окупљање различитих организација особа с инвалидитетом у једну, Националну организацију и заједничко наступање пред институцијама, у циљу решавања бројних проблема ових особа.

 Мирослав Маркићевић је истакао да особе са инвалидитетом не би требало да буду у центру пажње само на овај дан, већ сваког дана у години. Осврнуо се на своја залагања као посланика, кад су у питању проблеми особа са инвалидитетом, а истакао је и да би више пажње требало посветити практичној, односно финансијској страни овог питања, те је поменуо да би извесна средства у ове сврхе могла да се добију и од тзв. дуванског динара. Похвалио се да долази из града у ком се води рачуна о томе да не буде архитектонских баријера. Међутим, сматра да је то основно и да би још много тога другог требало и могло да се учини, али је поновио да су за све неопходна финансијска средства.

 Председница Одбора је на крају истакла да ће Одбор, у складу са својим надлежностима и у сарадњи са Владом, организацијама особа с инвалидитетом и осталим институцијама, наставити да утиче на стварање друштва у коме ће у што већој мери бити осигурана добробит свим његовим члановима и у коме ће постојати услови за највиши степен социјалне укључености особа с инвалидитетом. Иако је Одбор ограничен у погледу надлежности, као што је и Министарство ограничено средствима у буџету, обећала је да ће убудуће више пажње бити поклањано контроли примене постојећих закона, што ће такође допринети општем бољитку друштва. Захвалила је свима на учешћу, а Гордани Рајков и Националном демократском институту на подршци у организовању данашње свечане седнице.

 Седница је завршена у 15, 45 часова.

 СЕКРЕТАР ПРЕДСЕДНИЦА

 Жужана Сич Леви Милица Дроњак